[{"text_idx": "#000000", "text": "La Dresdena Sinjorina preg\u0302ejoKroniko de la jaro 1000 g\u0302is hodiau\u0306"}, {"text_idx": "#000003", "text": "Historio de la vivo, morto kaj resurekto"}, {"text_idx": "#000004", "text": "Ekzistas diversaj arkitekturaj monumentoj, kiuj estas tre gravaj por koncernaj urboj kaj landoj. La gravecon al ili donas au\u0306 historia signifo (ordinara domo povas esti valora pro tio, ke en g\u0302i naskig\u0302is au\u0306 vivis fama homo), au\u0306 rolo en historiaj eventoj, au\u0306 aparta arta beleco. La Dresdena Sinjorina preg\u0302ejo (Frauenkirche) estas, sendube, tre bela specimeno de la baroka arto, samtempe signife difinanta silueton de la fama baroka urbocentro, kaj ludis rolon en la historio de la Saksia c\u0302efurbo. Sed plian valoron al g\u0302i donas la tragika detruo kaj au\u0306daca rekonstruo, renasko de tiu kultur-historia objekto."}, {"text_idx": "#000005", "text": "La preg\u0302ejo, konstruita en 1726\u20131743 de la arkitekto George Ba\u0308hr sur loko de pli frua mezepoka sanktejo, estis ruinigita la 13\u201314an de februaro 1945 pro usona-brita aviadilbombado, pereiginta c\u0302irkau\u0306 35 mil homojn kaj detruinta la tutan Dresdenon g\u0302is neekzisto; tiam ankau\u0306 pereis la fama baroka centro. Estis bezonataj jardekoj de skrupula sindona laboro de restau\u0306ristoj por relevi el ruinoj la c\u0302efajn historiajn valoraj\u0302ojn. La Sinjorina preg\u0302ejo, la plej alta el la detruitaj valoraj\u0302oj, plej longe atendis la rekonstruon, kiu efektivig\u0302is en 1996\u20132005, kaj kostis 179,7 milionojn da eu\u0306roj, kiujn kontribuis pli ol unu miliono da donacantoj."}, {"text_idx": "#000006", "text": "La libro rakontas pri la historio de la konstruado de la preg\u0302ejo en la 18a jarcento, pri g\u0302ia vivo poste dum du jarcentoj, sed plejparton de la libro okupas la kroniko kaj donitaj\u0302oj pri la restau\u0306rado, akompanaj malkovroj, kontribuo de apartaj personoj ktp. G\u0302i estas vera himno por tiuj, kiuj revivigis la gravan artan monumenton, per tio montrinte, ke ec\u0302 la plej detruaj militaj agoj malvenkas al la strebo de la homoj savi la Belon."}, {"text_idx": "#000007", "text": "La libro estas provizita de bonaj nigro-blankaj kaj koloraj ilustraj\u0302oj, kiuj permesas imagi la aspekton de la preg\u0302ejo (au\u0306 rememori g\u0302in por tiuj, kiuj g\u0302in jam vidis), kaj de miljara Kroniko de la c\u0302efaj eventoj en la vivo, rekonstruoj kaj renaskig\u0302o de la Sinjorina preg\u0302ejo ekde la momento, kiam en la 1004a jaro sur g\u0302ia loko aperis la unua ligna kristana sanktejo. La esperantigon de la teksto far Benoi\u0302t Philippe mi opinias senriproc\u0302a."}, {"text_idx": "#000008", "text": "Mi rekomendas la libron al c\u0302iuj, kiuj s\u0302atas la urbon Dresdeno \u2013 c\u0302u ili jam tie estis au\u0306 nur revas g\u0302in viziti, kaj g\u0302enerale al c\u0302iuj, kiuj s\u0302atas kaj admiras la barokan arton."}, {"text_idx": "#000009", "text": "Krome, la libro gravas por c\u0302iuj, kiuj volas kredi, ke la kreiva potenco de la homoj povas superi la plej malbonajn sekvojn de milito."}]